OBH 144/1996.
az állampolgári jogok országgyűlési biztosának
jelentése
Előadó: dr. Garamvári Miklós

A vizsgálat megindítása és a megállapított tényállás

A panaszos azért fordult az állampolgári jogok országgyűlési biztosához, mert sérelmezte az Állami Nyelvvizsga Bizottság eljárását.

Az ügyben  a vizsgálatot 1996. március 26-án megindítottam. Megkeresésemben az Állami Nyelvvizsga Bizottságot felhívtam, hogy a működési rendjét rögzítő szabályzatokat Hivatalomnak küldje meg.

Az Állami Nyelvvizsga Bizottság 1996. április 2-án írásban tájékoztatott arról, hogy működésüket saját, valamint az Idegen Nyelvi Továbbképző Központ szervezeti és működési szabályzata, továbbá az ELTE Bölcsészettudományi Kara dékánjának 1994. június 27-én kelt, 840/1994. számú állásfoglalása szabályozza. 

A vizsgálat megállapításai, az ügy jogszabályi háttere és az érintett alkotmányos jog

A művelődési és közoktatási miniszter ágazati irányítói jogköre egyrészről a szakmai tartalmi kérdések meghatározásában, illetőleg kiadásában, másrészről jogszabályalkotásban valósul meg.

Mindezekre figyelemmel a közoktatásról szóló 1993. évi LXXIX. törvény (a továbbiakban: Ktv.) 94. § (1) bekezdésének g.) pontja a miniszter feladatává teszi, hogy a szakmai vizsgák kivételével szabályozza a vizsgák - köztük a  nyelvvizsga - rendjét.

A miniszter rendelet alkotási kötelezettségére utal továbbá az idegennyelv-tudás igazolására rendszeresített állami nyelvvizsgáról szóló 3/1980 (X.25) MM rendelet 11.§ (2) bekezdése, rögzítve, hogy a vizsgabizottság szervezéséről és működéséről (...) külön jogszabályok rendelkeznek.

A Magyar Köztársaság Alkotmányának 2. § (1) bekezdése szerint: " A Magyar Köztársaság független, demokratikus jogállam.

A művelődési és közoktatási miniszter rendelet alkotási kötelezettségének elmulasztásából eredően, a jogállamiságból fakadó jogbiztonság követelményének megsértésével alkotmányos visszásságot okozott.

A jogszabály hiányából adódó visszásság jövőbeni elkerülése érdekében az alábbi ajánlást teszem:

Az állampolgári jogok országgyűlési biztosáról szóló 1993. évi LIX. törvény 25. §-a alapján felkérem a Művelődési és Közoktatási Minisztert, hogy a Ktv-ben meghatározott vizsgák körét érintő  - a  vizsgáztatás általános szabályait és eljárási rendjét szabályozó - rendelet kiadása iránt intézkedni szíveskedjék.

Budapest, 1996. április 16.

									Gönczöl Katalin